## Ivace+i Energia destina més de 2,5 milions d’euros a municipis de les zones eòliques dels Ports, la Serrania i Camp de Túria

*** El Fons de Compensació té com a objectiu que tots els municipis inclosos en el Pla eòlic es vegen beneficiats
* El termini per a presentar projectes a Ivace+i es prolongarà fins al 23 de gener**

**València.**

La Conselleria d’Indústria, Turisme, Innovació i Comerç, que dirigix la consellera Marián Cano, ha obert la convocatòria del Fons de Compensació del Pla eòlic entre els municipis de les zones eòliques 1, 2, 3 i 8, per a les quals destinaran 2,54 milions d’euros.

Esta quantitat es correspon amb el cànon que el promotor d’estes zones del Pla eòlic ha realitzat a Ivace+i Energia i la seua finalitat és que tots els municipis que d’alguna manera estan inclosos en el Pla eòlic es vegen beneficiats i no només aquells en els quals s’han construït parcs eòlics.

Les zones 1, 2 i 3 estan compostes pels parcs eòlics Torre Miró I i II, Manzanera, Refoyas, Muela de Todolella, Arriello, Folch I i II, Cabrillas i Plan Embalagué. En total sumen una potència elèctrica de 395 megawatts (MW) i tots estan situats en la comarca castellonenca dels Ports.

La zona 8, per la seua banda, se situa, la major part, en la comarca de la Serrania i també en Camp de Túria i aporta una potència de 99 MW procedents dels parcs Cerro Nevera i Peñas de Dios I i II.

El Fons de Compensació preveu subvencions econòmiques per als municipis a on s’està desenrotllant el Pla eòlic amb l’objectiu de contribuir a revitalitzar les zones d’interior. El termini per a presentar els projectes es prolongarà fins al 23 de gener de 2026.

**Distribució dels fons**

A través del Fons de Compensació, Ivace+i Energia subvenciona cada any els projectes presentats per les corporacions locals que suposen la millora de les infraestructures rurals i de servicis.

En la distribució dels fons tenen prioritat, en primer lloc, els municipis que no alberguen parcs, però sí que alberguen infraestructures d’evacuació de l’energia elèctrica que es genera en estos, com ara línies elèctriques i subestacions. En segon lloc, els que no alberguen parcs, però estos parcs sí que són visibles des del municipi.

En tercer lloc, els que sense albergar parcs sí que tenen infraestructures d’obra nova o ampliació de camins d’accés als parcs, i, en últim lloc, es valoraran els municipis que sí que alberguen parcs, ja que estos municipis ja perceben ingressos per llicència d’activitats, impost de béns immobles, etc.

Dins d’este apartat figuren els projectes de millora de camins rurals, de la xarxa viària rural d’accés a pedanies, caserius, masies..., projectes d’electrificació rural en granges, alqueries i, en general, edificacions aïllades, així com qualsevol altre que supose la millora de les infraestructures rurals.

També se subvencionen projectes d’energies renovables, tant construccions d’instal·lacions d’aprofitament d’esta mena d’energies com l’organització d’accions de divulgació com ara tallers, cursos, fòrums, xarrades, etc. A més, es donarà suport econòmicament a tots els projectes que incidisquen en una millora de les condicions socioeconòmiques dels municipis.

Fecha: 05/01/2026